Návrh ROZHODNUTIE RADY o podpísaní, v mene Európskej únie a jej členských štátov, a predbežnom vykonávaní Protokolu k Dohode o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej vzhľadom na účasť Chorvátskej republiky ako zmluvnej strany na základe jej pristúpenia k Európskej únii /* COM/2013/0530 final - 2013/0254 (NLE) */





DÔVODOVÁ SPRÁVA 1. KONTEXT NÁVRHU Chorvátska republika (ďalej len „Chorvátsko“) pristúpi k Európskej únii 1. júla 2013. Dňa 14. septembra 2012 poverila Rada Komisiu, aby prostredníctvom protokolu rokovala o úprave Dohody o spolupráci a colnej únii medzi Európskym spoločenstvom a členskými štátmi na jednej strane a Sanmarínskou republikou (ďalej len „San Maríno“) na strane druhej[1] (ďalej len „dohoda“) vzhľadom na účasť Chorvátska ako zmluvnej strany v dôsledku rozšírenia Únie o tento nový členský štát. 2. PRÁVNE PRVKY NÁVRHU Dohoda nadobudla platnosť 1. apríla 2002 a je potrebné ju zmeniť z dôvodu zahrnutia Chorvátska ako zmluvnej strany. V nadväznosti na poverenie Komisie zo 14. septembra 2012 boli uzavreté rokovania so San Marínom o protokole k dohode. Zhrnutie navrhovaného opatrenia Tento návrh pozostáva z návrhu rozhodnutia Rady o podpísaní, v mene Európskej únie a jej členských štátov, a predbežnom vykonávaní protokolu k dohode (v prílohe), ktorý umožní účasť Chorvátska ako zmluvnej strany po jeho pristúpení k Európskej únii. Právny základ Zmluva o fungovaní Európskej únie, a najmä jej článok 218 ods. 5 v spojení s jej článkom 218 ods. 3 a 4; zmluva o pristúpení Chorvátska[2]; akt o pristúpení Chorvátska[3], najmä druhý pododsek článku 6 ods. 2 uvedeného aktu. Výber nástroja Podľa článku 218 ods. 5 Zmluvy o fungovaní Európskej únie prijme Rada rozhodnutie, ktorým udelí poverenie k podpisu dohody a v prípade potreby k jej predbežnému vykonávaniu pred nadobudnutím platnosti. Toto je návrh takéhoto rozhodnutia. Proporcionalita Tento návrh je v súlade so zásadou proporcionality, keďže sa jeho účinky týkajú výlučne toho, čo je potrebné zaistiť v súvislosti s účasťou Chorvátska na dohode ako zmluvnej strany po jeho pristúpení k Európskej únii. 2013/0254 (NLE) Návrh ROZHODNUTIE RADY o podpísaní, v mene Európskej únie a jej členských štátov, a predbežnom vykonávaní Protokolu k Dohode o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej vzhľadom na účasť Chorvátskej republiky ako zmluvnej strany na základe jej pristúpenia k Európskej únii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 a článok 352 v spojení s článkom 218 ods. 5 a druhým pododsekom článku 218 ods. 8 tejto zmluvy, so zreteľom na Akt o pristúpení Chorvátska[4], najmä na druhý pododsek článku 6 ods. 2 tohto aktu, so zreteľom na návrh Európskej komisie, keďže: (1) Dňa 14. septembra 2012 poverila Rada Komisiu, aby otvorila rokovania so Sanmarínskou republikou dojednaním protokolu, Dohody o spolupráci a colnej únii medzi Európskym spoločenstvom a členskými štátmi na jednej strane a Sanmarínskou republikou na strane druhej[5] vzhľadom na účasť Chorvátska ako zmluvnej strany na základe jeho pristúpenia k Európskej únii. (2) Rokovania o protokole k dohode viedla Komisia a boli nedávno uzavreté. (3) Protokol by sa mal podpísať v mene Európskej únie s výhradou jeho uzavretia k neskoršiemu dátumu. (4) Vzhľadom na nadchádzajúce pristúpenie Chorvátska k Únii a v záujme zabezpečenia jeho účasti ako zmluvnej strany na dohode odo dňa jeho pristúpenia by mal byť protokol k dohode zatiaľ vykonávaný predbežne od uvedeného dátumu. PRIJALA TOTO ROZHODNUTIE: Článok 1 Podpis Protokolu k Dohode o spolupráci a colnej únii medzi Európskym spoločenstvom a Sanmarínskou republikou, v mene Únie a jej členských štátov, vzhľadom na účasť Chorvátska ako zmluvnej strany na základe jeho pristúpenia k Európskej únii, sa týmto schvaľuje, s výhradou uzavretia uvedeného protokolu. Znenie protokolu je pripojené k tomuto rozhodnutiu. Článok 2 Generálny sekretariát Rady vydá nástroj plnej moci na podpis protokolu, pod podmienkou jej uzavretia, pre osobu (osoby), ktorú označí Európska komisia. Článok 3 Protokol sa zatiaľ vykonáva predbežne v súlade s článkom 5 odo dňa pristúpenia Chorvátska k Únii s výhradou jeho uzavretia v neskoršej fáze a skôr, ako nadobudne platnosť. Článok 4 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA PROTOKOL k Dohode o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej vzhľadom na účasť Chorvátskej republiky ako zmluvnej strany na základe jej pristúpenia k Európskej únii BELGICKÉ KRÁĽOVSTVO, BULHARSKÁ REPUBLIKA, ČESKÁ REPUBLIKA, DÁNSKE KRÁĽOVSTVO, SPOLKOVÁ REPUBLIKA NEMECKO, ESTÓNSKA REPUBLIKA, ÍRSKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, TALIANSKA REPUBLIKA, CHORVÁTSKA REPUBLIKA CYPERSKÁ REPUBLIKA, LOTYŠSKÁ REPUBLIKA, LITOVSKÁ REPUBLIKA, LUXEMBURSKÉ VEĽKOVOJVODSTVO, MAĎARSKÁ REPUBLIKA, MALTA, HOLANDSKÉ KRÁĽOVSTVO, RAKÚSKA REPUBLIKA, POĽSKÁ REPUBLIKA, PORTUGALSKÁ REPUBLIKA, RUMUNSKO, SLOVINSKÁ REPUBLIKA, SLOVENSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, A SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, ako aj EURÓPSKA ÚNIA na jednej strane, ako aj SANMARÍNSKA REPUBLIKA na strane druhej, so zreteľom na Dohodu o spolupráci a colnej únii medzi Európskym spoločenstvom a jeho členskými štátmi na jednej strane a Sanmarínskou republikou na strane druhej zo 16. decembra 1991 ("dohoda"), ktorá nadobudla platnosť 1. apríla 2002, so zreteľom na pristúpenie Chorvátskej republiky k Európskej únii 1. júla 2013, keďže sa Chorvátska republika má stať zmluvnou stranou dohody, SA DOHODLI TAKTO: Článok 1 Chorvátska republika sa týmto stáva zmluvnou stranou dohody. Článok 2 Tento protokol tvorí neoddeliteľnú súčasť dohody. Článok 3 1. Tento protokol schvaľujú zmluvné strany v súlade s ich vlastnými vnútornými postupmi. 2. Zmluvné strany sa navzájom informujú o ukončení týchto postupov. Schvaľovacie listiny sa uložia na Generálnom sekretariáte Rady Európskej únie. Článok 4 Tento protokol nadobúda platnosť prvým dňom prvého mesiaca nasledujúceho po uložení poslednej schvaľovacej listiny. Článok 5 Tento protokol sa predbežne uplatňuje od 1. júla 2013. Článok 6 Text dohody a pripojených vyhlásení je vypracovaný v chorvátskom jazyku. Sú pripojené k tomuto protokolu a sú rovnako autentické ako texty v ostatných jazykoch, v ktorých je vypracovaná dohoda a pripojené vyhlásenia. Článok 7 Tento protokol je vypracovaný v dvoch vyhotoveniach v anglickom, bulharskom, chorvátskom, českom, dánskom, estónskom, fínskom, francúzskom, gréckom, holandskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické. V Bruseli dňa [……] […] dvetisíctrinásť. [ ... ] Za členské štáty [ ... ] Za Európsku úniu [ ... ] Za Sanmarínsku republiku [ ... ] [1] Ú. v. ES L 84, 28.3.2002, s. 43. [2] Ú. v. EÚ L 112, 24.4.2012, s. 10. [3] Ú. v. EÚ L 112, 24.4.2012, s. 21. [4] Ú. v. EÚ L 112, 24.4.2012, s. 21. [5] Ú. v. ES L 84, 28.3.2002, s. 43.